Nodavlat notarial faoliyatni tartibga soluvchi normativ-huquqiy hujjatlarni tasdiqlash to‘g‘risida

O‘zbekiston Respublikasi Prezidentining “O‘zbekiston Respublikasida notariat tizimini tubdan isloh qilish chora-tadbirlari to‘g‘risida” 2019-yil 9-sentabrdagi PF-5816-son Farmoniga muvofiq Vazirlar Mahkamasi qaror qiladi:
 1. Quyidagilar:
 Xususiy amaliyot bilan shug‘ullanuvchi notariuslar faoliyatini tashkil etish tartibi to‘g‘risidagi nizom 1-ilovaga muvofiq;
 Xususiy amaliyot bilan shug‘ullanuvchi notariuslarni hisob ro‘yxatiga olish tartibi to‘g‘risida nizom 3-ilovaga muvofiq;
 Notarial okrugdagi notariuslar lavozimlarining eng kam sonini belgilash tartibi to‘g‘risida nizom 4-ilovaga muvofiq tasdiqlansin.
 2. Belgilansinki, davlat notarial idoralari va xususiy amaliyot bilan shug‘ullanuvchi notariuslar tomonidan notarial harakatlar amalga oshirilganligi uchun undiriladigan davlat boji quyidagi tartibda taqsimlanadi:
 74 foizi — tumanlar va shaharlar budjetlari daromadiga;
 16 foizi — budjetdan tashqari Adliya organlari va muassasalarini rivojlantirish jamg‘armasini shakllantirishga; 
 10 foizi — xususiy amaliyot bilan shug‘ullanuvchi notariuslarning bankdagi hisobvarag‘iga hamda tegishlicha adliya organlarining shaxsiy g‘azna hisobvaraqlarida jamlash yo‘li bilan davlat notarial idoralari va Qoraqalpog‘iston Respublikasi Adliya vazirligi va adliya boshqarmalari huzuridagi idoraviy notarial arxivlarni (keyingi o‘rinlarda idoraviy notarial arxivlar deb ataladi) moliyalashtirishga yo‘naltiriladi. 
 Xalq deputatlari tuman va shahar kengashlariga Qoraqalpog‘iston Respublikasi Adliya vazirligi va adliya boshqarmalarining murojaatlariga ko‘ra notarial harakatlar amalga oshirilganligi uchun undiriladigan davlat bojining tumanlar va shaharlar budjetlari daromadiga kelib tushadigan qismini 10 foizgacha kamaytirish orqali davlat bojining 20 foizgacha bo‘lgan qismini o‘zini o‘zi moliyalashtirish imkoniyati mavjud bo‘lmagan xususiy amaliyot bilan shug‘ullanuvchi notariuslar tasarrufida qoldirish huquqi berilsin.
 3. O‘zbekiston Respublikasi adliya vaziriga:
 ushbu qarorning 2-bandi to‘rtinchi xatboshisida nazarda tutilgan mablag‘larni budjetdan tashqari Adliya organlari va muassasalarini rivojlantirish jamg‘armasining daromad va xarajatlari o‘rtasidagi salbiy tafovutni qoplash uchun yo‘naltirish;
 notariuslar tomonidan amalga oshiriladigan huquqiy va texnik tusdagi qo‘shimcha harakatlar uchun undiriladigan to‘lovlarning maksimal miqdorlarini Monopoliyaga qarshi kurashish qo‘mitasi bilan kelishilgan holda tasdiqlash; 
 davlat notarial idoralari tomonidan notarial harakatlar amalga oshirilganligi uchun undiriladigan davlat bojlarining adliya organlari shaxsiy g‘azna hisobvarag‘iga tushadigan mablag‘larning bir qismini notarial idoralar va idoraviy notarial arxivlar faoliyatini takomillashtirish tadbirlarini moliyalashtirishga, shuningdek notarial idoralar va idoraviy notarial arxivlar ta’minoti uchun ayrim mintaqalar o‘z mablag‘larining yetishmagan qismini qoplashga maqsadli yo‘naltirgan holda O‘zbekiston Respublikasi Adliya vazirligida jamlash huquqi berilsin.
 4. Quyidagilar:
 a) davlat notarial idoralari va idoraviy notarial arxivlar faoliyatini moliyalashtirish manbalari etib belgilansin:
 notarial harakatlarni amalga oshirilganlik uchun undiriladigan davlat bojidan ajratmalar;
 huquqiy va texnik tusdagi qo‘shimcha harakatlar amalga oshirilganligi uchun olinadigan to‘lovlar;
 idoraviy notarial arxivlar tomonidan yuridik va jismoniy shaxslarga notarial tasdiqlangan hujjatlar dublikatlarini, reyestrlardan ko‘chirmalarni, shuningdek ma’lumotnomalarni va arxiv hujjatlarining nusxalarini berganlik uchun to‘lovlar;
 gerb yig‘imidan tushadigan mablag‘larning bir qismi;
 budjetdan tashqari Adliya organlari va muassasalarini rivojlantirish jamg‘armasi mablag‘lari;
 qonunchilik hujjatlarida nazarda tutilgan boshqa manbalar;
 b) xususiy amaliyot bilan shug‘ullanuvchi notariuslar faoliyatini moliyalashtirish manbalari etib belgilansin:
 notarial harakatlarni amalga oshirganlik uchun undiriladigan davlat boji summasining xususiy amaliyot bilan shug‘ullanuvchi notariuslarda qoladigan qismi;
 huquqiy va texnik tusdagi qo‘shimcha harakatlarni amalga oshirganlik, shuningdek, notariatning faol modeli doirasida xizmatlarni ko‘rsatganlik uchun olinadigan to‘lovlar;
 qonunchilik hujjatlarida taqiqlanmagan boshqa manbalar.
 5. Belgilansinki:
 davlat notarial idoralari notariuslarini tanlov asosida tayinlash tartibi saqlab qolinadi;
 faoliyat yuritayotgan davlat notarial idoralari notariuslariga xususiy notarial faoliyat bilan shug‘ullanish huquqini beruvchi litsenziyalar faqatgina ularning arizasiga asosan Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari tomonidan to‘g‘ridan to‘g‘ri rasmiylashtirib beriladi. 
 6. O‘zbekiston Respublikasi Adliya vazirligi huzuridagi Davlat xizmatlari agentligi O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi “Elektron hukumat va raqamli iqtisodiyot loyihalarini boshqarish markazi” davlat unitar korxonasi bilan birgalikda o‘n besh kun muddatda: 
 mazkur qaror bilan tasdiqlangan davlat xizmatlari ko‘rsatish bo‘yicha ma’muriy reglamentga muvofiq davlat xizmatining O‘zbekiston Respublikasi Yagona interaktiv davlat xizmatlari portali (keyingi o‘rinlarda YIDXP deb ataladi) orqali joriy etilishini ta’minlasin;
 YIDXPda vakolatli organning elektron shaklda ofertani yo‘llashi va ariza beruvchi uni akseptlashi yo‘li bilan litsenziya shartnomasini tuzishning texnik imkoniyatini yaratsin; 
 YIDXPda davlat xizmati ko‘rsatilishining har bir bosqichida murojaatlarni ko‘rib chiqilishini kuzatib borish tartibini joriy etsin.
 7. O‘zbekiston Respublikasi Adliya vazirligi:
 davlat notarial idoralarini bosqichma-bosqich tugatilishini hamda ulardan tegishli materiallar va arxivlarni idoraviy notarial arxivlarga qabul qilib olinishini ta’minlasin;
 O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi “Elektron hukumat va raqamli iqtisodiyot loyihalarini boshqarish markazi” davlat unitar korxonasi bilan birgalikda Qoraqalpog‘iston Respublikasi Adliya vazirligi va adliya boshqarmalarining YIDXPga ulanishini ta’minlansin.
 8. O‘zbekiston Respublikasi Hukumatining 5-ilovaga muvofiq ba’zi qarorlari o‘z kuchini yo‘qotgan deb hisoblansin.
 9. O‘zbekiston Respublikasi Adliya vazirligi boshqa manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — iqtisodiyot va sanoat vaziri J.A. Qo‘chqorov hamda O‘zbekiston Respublikasi adliya vaziri R.Q. Davletov zimmasiga yuklansin. 
 1. Ushbu Nizom xususiy amaliyot bilan shug‘ullanuvchi notariuslar (keyingi o‘rinlarda notarius deb ataladi) faoliyatini tashkil etish tartibini belgilaydi.
 2. Notarius notarial harakatlarni amalga oshirishda jismoniy va yuridik shaxslarning O‘zbekiston Respublikasi qonunchilik hujjatlari bilan kafolatlangan huquqlari va qonuniy manfaatlarining himoya qilinishini ta’minlaydi. 
 3. Notarius faoliyatini litsenziyalash, notariusni hisobga qo‘yish va uni hisobdan chiqarish O‘zbekiston Respublikasi Vazirlar Mahkamasi tomonidan belgilangan tartibda Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari (keyingi o‘rinlarda adliya boshqarmalari deb ataladi) tomonidan amalga oshiriladi. 
 4. Notarius hisobga qo‘yilganidan so‘ng adliya boshqarmalari bu haqda shu kunning ertasidan kechiktirmay O‘zbekiston Respublikasi Notarial palatasining (keyingi o‘rinlarda Notarial palata deb ataladi) tegishli hududiy boshqarmasiga xabarnoma yuboradi. Xabarnoma Notarial palataning tegishli hududiy boshqarmasiga tushgan paytdan e’tiboran notarius Notarial palataning a’zosi bo‘ladi va notarius maqomiga ega bo‘ladi.
 5. Notarius yuridik shaxs tashkil etmasdan faoliyat yuritadi, bankda hisobvaraq ochadi, xodimlar bilan mehnat shartnomalari tuzadi va ularni bekor qiladi, ish faoliyatini tashkil etish uchun mutaxassislar yoki yuridik shaxslar bilan fuqarolik-huquqiy shartnomalar tuzish huquqiga ega bo‘ladi.
 6. Notarius o‘zining faoliyatini boshlashdan oldin o‘z fuqarolik javobgarligini majburiy sug‘urta qildirishi shart.
 7. Notarius faoliyat yuritadigan bino notarial okrugi doirasida joylashgan bo‘lishi shart.
 8. Notariusning nomida “xususiy amaliyot bilan shug‘ullanuvchi notarius” so‘zlari bo‘lishi, tegishli tuman, shahar ko‘rsatilishi lozim.
 Misol uchun: “Samarqand viloyati Samarqand shahridagi xususiy amaliyot bilan shug‘ullanuvchi notarius Ashurov Dilshod Rustamovich”.
 9. Notariusning muhri O‘zbekiston Respublikasi Adliya vazirligi tomonidan tasdiqlangan yagona namunaga muvofiq tayyorlanadi.
 Notarius o‘z muhrining eskizini kelishish uchun adliya boshqarmalariga taqdim etadi.
 Notarius muhrining eskizi Qoraqalpog‘iston Respublikasi Adliya vazirligi, adliya boshqarmalari tomonidan Vazirlar Mahkamasining 1992-yil 28-avgustdagi 401-son qarori bilan tasdiqlangan O‘zbekiston Respublikasining Davlat gerbi tasviri tushirilgan muhrlar va hujjatlar blankalarini tayyorlash, foydalanish, saqlash va yo‘q qilish tartibiga muvofiq ko‘rib chiqiladi va natijasi haqda notariusga xat beriladi. 
 10. Notarial harakatlarni amalga oshirishda notariuslar davlat notarial idorasi notariusi bilan teng huquqlarga ega bo‘ladi va bir xil majburiyatlarni zimmasiga oladi. Ular tomonidan rasmiylashtirilgan hujjatlar bir xil yuridik kuchga ega.
 11. Notarius stajor, yordamchi, kotib, shuningdek, notarial faoliyatni tashkil etish bilan bog‘liq boshqa xodimlarga (tarjimon, operator, kuryer va boshqa) ega bo‘lishi mumkin. 
 Notarius o‘zining xodimlarini lavozimga tayinlashda va lavozimdan ozod qilishda mustaqildir, ushbu Nizomning 12 va 13-bandlarida nazarda tutilgan hollar bundan mustasno.
 Notarius xodimlarning mehnat faoliyatini mehnat to‘g‘risidagi qonunchilik hujjatlariga asosan tashkil etadi. 
 Notarius xodimlar haqidagi ma’lumotni ularni ishga qabul qilgandan boshlab uch ish kunidan kechiktirmasdan davlat soliq xizmati organlari va O‘zbekiston Respublikasi Moliya vazirligi huzuridagi budjetdan tashqari Pensiya jamg‘armasining tuman (shahar) bo‘limlariga taqdim etishi lozim.
 111. Notarius o‘zining ish va dam olish vaqtini mustaqil belgilaydi.
 Notarius ish vaqti haqida, shu jumladan ish vaqti o‘zgargan taqdirda hamda mehnat ta’tilida bo‘lish yoki o‘z kasbiy malakasini oshirish muddatlari haqida “Notarius” avtomatlashtirilgan axborot tizimiga (keyingi o‘rinlarda — Tizim) tegishli ma’lumotlarni kiritadi.
 Notarius ish vaqtida ish joyida bo‘lishi shart, uzrli sabablarga ko‘ra bo‘lmaslik holatlari bundan mustasno.
 12. Notarius stajorini ishga qabul qilish Notarial palataning tegishli hududiy boshqarmasi tavsiyasiga asosan biriktirilgan notarius tomonidan amalga oshiriladi. Notarius tomonidan notarius stajorini ishga qabul qilishni rad etishga yo‘l qo‘yilmaydi.
 Notarial palataning tegishli hududiy boshqarmasi tomonidan notarius stajorini ishga qabul qilishni rad etishga nomzodning O‘zbekiston Respublikasi “Notariat to‘g‘risida”gi Qonunining 2-moddasida belgilangan talablarga mos kelmasligi asos hisoblanadi. 
 Stajirovka notarial idorada o‘taladi. Notarius stajori o‘z faoliyatini notarius rahbarligida, uning alohida topshiriqlarini bajargan holda amalga oshiradi.
 Stajorga rahbar etib notariuslik lavozimida kamida uch yil ishlagan notarius tayinlanadi. Bunda bir notariusga navbat asosida va qoida tariqasida bitta stajor biriktiriladi.
 Notarius stajorining faoliyatini tashkil etish tartibi O‘zbekiston Respublikasi Adliya vazirligi tomonidan Notarial palata bilan birgalikda belgilanadi.
 13. Notarius yordamchisini ishga qabul qilish Notarial palataning tegishli hududiy boshqarmasi bilan kelishgan holda notarius tomonidan amalga oshiriladi.
 Notarial palataning tegishli hududiy boshqarmasi tomonidan notarius yordamchisini ishga qabul qilishni rad etishiga nomzodning O‘zbekiston Respublikasi “Notariat to‘g‘risida”gi Qonunining 2-moddasida belgilangan talablarga mos kelmasligi asos hisoblanadi.
 14. Notarius Notarial palataning tegishli hududiy boshqarmasi bilan kelishgan holda xodimlarining vazifalar taqsimotini belgilab berishi mumkin.
 15. O‘zbekiston Respublikasi qonunchilik hujjatlarida nazarda tutilgan notarial harakatlarni amalga oshirish hamda jismoniy va yuridik shaxslarga huquqiy va texnik tusdagi xizmatlar ko‘rsatish bilan bog‘liq faoliyat notarial faoliyat hisoblanadi.
 Notarius notariat sohasida davlatning funksiyasini amalga oshiruvchi shaxs sifatida ommaviy-huquqiy munosabatlar ishtirokchisi hisoblanadi.
 16. Notarial harakatlar Tizim orqali amalga oshiriladi.
 Notarius Tizimdan foydalanganligi uchun har oyda O‘zbekiston Respublikasi Adliya vazirligi bilan tuzilgan shartnoma asosida bazaviy hisoblash miqdorining 100 foizi miqdorida to‘lov to‘laydi.
 Notariuslarning Tizimdan foydalanish hamda unga ulanishi uchun qo‘yiladigan texnik va dasturiy talablar, shuningdek, axborot xavfsizligi siyosati O‘zbekiston Respublikasi Adliya vazirligi tomonidan belgilangan tartibda amalga oshiriladi.
 17. Notariuslar Tizimdan foydalanishda quyidagilarga majbur:
 notarial harakatlarni amalga oshirish uchun murojaat qilgan shaxslarning shaxsini aniqlashni zamonaviy usullardan (barmoq izlarini skaner qilish va ularni pasportdagi (fuqaroligi bo‘lmagan shaxslarning biometrik harakatlanish hujjatidagi) biometrik ma’lumotlar bilan solishtirish) foydalangan holda amalga oshirish;
 notarial harakatlarni Tizimda majburiy to‘liq qayd etish;
 Tizimga noto‘g‘ri va xato ma’lumotlar kiritilishiga yo‘l qo‘ymaslik.
 18. Notarius o‘z faoliyatini mustaqil moliyalashtiradi.
 19. Notariusning notarial harakatlarni amalga oshirganlik uchun undiriladigan davlat bojining qonunchilik hujjatlariga muvofiq notariuslarda qoladigan qismi hamda huquqiy va texnik tusdagi xizmatlar ko‘rsatganlik uchun undiriladigan pul mablag‘lari (keyingi o‘rinlarda notarius tomonidan undiriladigan tushumlar deb ataladi) uning faoliyatini moliyalashtirish manbalari hisoblanadi.
 20. Notarial harakatlarni amalga oshirganlik uchun notariuslar tomonidan undiriladigan davlat boji belgilangan tartibda tegishli shaxsiy g‘azna hisobvaraqlariga kirim qilinadi hamda O‘zbekiston Respublikasi Vazirlar Mahkamasi tomonidan belgilangan miqdorlarda taqsimlanadi.
 Shaxsiy g‘azna hisobvaraqlariga kirim qilingan davlat bojining notariuslarga yo‘naltiriladigan qismi Moliya vazirligi G‘aznachiligining tegishli elektron taqsimlash to‘lov tizimi orqali taqsimlanadi.
 21. Shaxsiy g‘azna hisobvaraqlarini ochish uchun Notarial palataning hududiy boshqarmalari Qoraqalpog‘iston Respublikasi Moliya vazirligi, viloyatlar va Toshkent shahar hokimliklari moliya bosh boshqarmalariga notariuslar bilan bog‘liq zarur ma’lumotlar (notariusning to‘liq nomi, pochta manzili, litsenziyasi va bank rekvizitlari)ni tuman va shaharlar bo‘yicha tasdiqlangan holda taqdim etadi. Qoraqalpog‘iston Respublikasi Moliya vazirligi, viloyatlar va Toshkent shahar hokimliklari moliya bosh boshqarmalari notarial harakatlar uchun undiriladigan davlat bojini avtomatik ravishda taqsimlash maqsadida O‘zbekiston Respublikasi Moliya vazirligiga notariuslar uchun ochilgan shaxsiy g‘azna hisobvaraqlarini taqdim etadi.
 Notariuslar tomonidan huquqiy va texnik tusdagi xizmatlar ko‘rsatganlik uchun undiriladigan pul mablag‘lari to‘g‘ridan to‘g‘ri ularning bankdagi hisob varaqlariga tushiriladi.
 22. Notarius tomonidan undirilgan tushumlar davlat budjetiga soliqlar va yig‘imlar to‘langanidan so‘ng notariusning tasarrufiga o‘tadi.
 23. Adliya boshqarmalari zaruratga qarab O‘zbekiston Respublikasi Adliya vazirligi notariuslarning faoliyatini tashkil etishda:
 jismoniy va yuridik shaxslar murojaat qilishlari uchun qulay bo‘lgan joylardan notariuslarga zarur bino va inshootlar, shuningdek, bunday bino va inshootlarni qurish uchun yer uchastkalari ajratilishiga ko‘maklashadi; 
 notariuslarning Tizimga ulanishi va undan foydalanishini ta’minlaydi;
 notariuslarning malakasini oshirishga doir tadbirlarni amalga oshirishga ko‘maklashadi;
 notariuslarning xorijiy mamlakatlarda tajriba almashishiga yordam beradi.
 24. Notarial okrug — bu O‘zbekiston Respublikasining ma’muriy-hududiy tuzilishi hisobga olingan holda tashkil etiladigan notarial idoraning hududi.
 25. Har bir tuman (shahar) hududi bitta notarial okrug hisoblanadi. Notarial okrug nomi tuman (shahar) nomi bilan ataladi. Bunda Qoraqalpog‘iston Respublikasi, viloyatlar tuman (shahar)lari va Toshkent shahar tumanlari har biri alohida notarial okrug hisoblanadi.
 26. Notariuslar notarial okrug doirasida faoliyat ko‘rsatish hududini erkin tanlash huquqiga ega.
 27. Jismoniy va yuridik shaxs notarial harakatni amalga oshirish uchun xohlagan notariusga murojaat qilishga haqli, O‘zbekiston Respublikasi “Notariat to‘g‘risida”gi Qonunining 37, 51, 52, 59, 63, 74, 82 va 93-moddalarida nazarda tutilgan notarial harakatlar bundan mustasno. 
 Notarius notarial harakatlarni o‘z ish joyidan boshqa joyda faqat qonunda nazarda tutilgan hollarda amalga oshirishi mumkin.
 Notariusning notarial harakatni belgilangan faoliyat hududidan tashqarida amalga oshirishi bu harakatni haqiqiy emas, deb topishga asos bo‘lmaydi.
 Notarius mavjud bo‘lmagan hududdagi vasiyat qiluvchi og‘ir kasal bo‘lgan hollarda notarius vasiyatnomani o‘zi xizmat ko‘rsatadigan hududdan tashqariga chiqib tasdiqlashi mumkin.
 28. Notarius faoliyat yuritadigan bino (keyingi o‘rinlarda bino deb ataladi) notariusga mol-mulkka egalik qilish, undan foydalanish va (yoki) uni tasarruf etish huquqi asosida tegishli bo‘lishi lozim.
 Ushbu binoga egalik huquqini tasdiqlovchi hujjatlarning asli (yoki ularning nusxasi) notariusda saqlanishi lozim. 
 Bino notarial harakatlarni amalga oshirish uchun murojaat etuvchi shaxslarning erkin kirishini ta’minlaydigan joyda joylashishi kerak.
 29. Binoda fuqarolarning notarius huzuriga kirishi, notarial harakatlar maxfiyligi, notarial ish yuritish hujjatlari, materiallari va notarial arxivning but saqlanishi, to‘lovlarni qabul qilish, audio va videoda qayd etish uchun shart-sharoitlar ta’minlanishi lozim. 
 30. Notarius o‘z faoliyatini faqat bitta binoda amalga oshiradi.
 Ikki yoki undan ortiq notariuslar o‘z faoliyatini amalga oshirish uchun bitta binoda joylashishi mumkin.
 31. Quyidagilar notarius faoliyatini tashkil etish uchun minimal talablar hisoblanadi:
 bino notarius ish faoliyatini amalga oshiradigan notarial okrug hududida joylashgan bo‘lishi;
 binoda nogironligi bo‘lgan shaxslarning to‘sqinliksiz kirishi uchun sharoitlar (pandus, lift) mavjud bo‘lishi; 
 bino qo‘riqlash (temir panjara yoki kamera va signalizatsiya yoxud qo‘riqchi) va yong‘in xavfsizligi tizimiga ega bo‘lishi;
 sanitariya-gigiyena qoidalariga rioya qilinishi;
 notarial harakatni amalga oshirish va hujjatlar saqlanishi uchun maxsus jihozlangan alohida xona (arxiv) mavjud bo‘lishi;
 notariusning muhri, shtamplari, qat’iy hisobda turadigan gerbli (maxsus) blankalar saqlanadigan po‘lat seyf yoki temir javon mavjud bo‘lishi;
 notarius xodimlarining faoliyat yuritishi uchun zarur kompyuter to‘plami va boshqa texnik jihozlar (printer, skaner, lyuvers, modem qurilmalari, barmoq izini olish uskunasi, audio va videoda qayd etish vositalari)ga ega bo‘lishi;
 telefon va internet aloqasi bilan ta’minlangan bo‘lishi;
 notarius litsenziyasining nusxasi, notarial harakatlar namunalari, talab qilinadigan hujjatlar, notarial harakat uchun to‘lovlar va ish tartibi to‘g‘risida axborotlar ko‘rsatilgan peshlavhalar yoki elektron axborot beruvchi vositalar mavjud bo‘lishi;
 notarial harakatlarning maxfiyligini ta’minlash maqsadida notarius fuqarolarni qabul qiladigan xona alohida bo‘lishi hamda u tabiiy va (yoki) sun’iy yoritish tizimiga ega bo‘lishi;
 notarius hamda uning xodimlari xonasi videokuzatuv kameralari bilan jihozlangan bo‘lishi, bunda videoyozuvlar kamida bir oy davomida saqlanishi ta’minlanishi;
 notarius huzurida navbatda turgan shaxslarning kutish xonasi zarur yorug‘lik bilan ta’minlanishi, yetarli maydonga, o‘rindiq va mebel jihozlariga, shuningdek, aholiga sifatli xizmat ko‘rsatish va fuqarolarning kutishi uchun zarur predmetlar bilan jixozlangan bo‘lishi. Notarius qabulini kutish xonasida notarial harakatlarning loyihalarini tayyorlash, hujjatlardan nusxa olish moslamalarini o‘rnatish, shuningdek, notarial arxivlarni joylashtirishga yo‘l qo‘yilmaydi.
 32. Notarial arxiv hujjatlarini saqlash uchun maxsus stellajlar, javonlar, seyflar bilan jihozlangan alohida xonalar (arxiv) ajratilishi, belgilangan talablarga rioya etilishi hamda arxiv hujjatlari saqlanishi to‘g‘ri tashkil etilishi, ularning yo‘qolishi va o‘g‘irlanishini bartaraf etish choralari ko‘rilishi lozim.
 Notarius tomonidan arxiv hujjatlarining but saqlanishini ta’minlash maqsadida begona shaxslarning arxivga kirib hujjatlar bilan tanishishiga yo‘l qo‘yilmaydi.
 33. Binoning notarius faoliyatini tashkil etishga oid minimal talablarga muvofiqligini tekshirish O‘zbekiston Respublikasi Adliya vazirligi, adliya boshqarmalari tomonidan notariusning ish faoliyati yuzasidan tekshirishlar o‘tkazish vaqtida amalga oshiriladi.
 34. Notarius joylashgan joy o‘zgarganda, shu jumladan binodan foydalanish huquqi muddatidan oldin bekor qilinganda, bu haqda Qoraqalpog‘iston Respublikasi Adliya vazirligi, adliya boshqarmalari va Notarial palataning tegishli hududiy boshqarmalariga uch kun ichida xabarnoma berilishi lozim. 
 Xabarnomada bino joylashgan joy va ish tartibi to‘g‘risida ma’lumot ko‘rsatilishi shart.
 35. Notarius joylashgan binoning tashqi tomonidan, binoga kirish joyida shu notarius to‘g‘risida joylashtirilgan yoki notarial faoliyat bilan bog‘liq xizmatlar haqida shu bino vitrinasidagi qog‘oz yoki elektron axborot (peshlavha) reklama hisoblanmaydi va buning uchun mahalliy davlat hokimiyati organlarining ruxsatini olish talab etilmaydi.
 36. Notariuslar tomonidan litsenziya talablari va shartlariga, notariat to‘g‘risidagi qonunchilik hujjatlariga, notarial harakatlar maxfiyligiga va notarius qasamyodiga rioya qilinishi ustidan nazoratni O‘zbekiston Respublikasi Adliya vazirligi hamda adliya boshqarmalari amalga oshiradi.
 37. Notariusning kasb etikasi qoidalari va kasb majburiyatlariga rioya etishi ustidan nazorat Notarial palata va uning hududiy boshqarmalari tomonidan amalga oshiriladi.
 38. O‘zbekiston Respublikasi Adliya vazirligi, adliya boshqarmalari hamda Notarial palata va uning hududiy boshqarmalari tegishli buyruqqa asosan notariuslarni kameral, qisqa muddatli va rejali tekshirishi mumkin.
 Notarial faoliyat ustidan nazorat notariusning notarial harakatlarni amalga oshirishi bilan bog‘liq, shuningdek, jismoniy va yuridik shaxslarning shikoyatlari bo‘yicha o‘tkaziladigan tekshirishlar jarayonida amalga oshiriladi.
 39. O‘zbekiston Respublikasi Adliya vazirligi, adliya boshqarmalari, shuningdek, Notarial palata va uning hududiy boshqarmalari Tizimdan foydalangan holda kameral nazoratni quyidagi chora-tadbirlarni bajarish orqali amalga oshiradi: 
 notarial harakatlar ustidan axborot tizimi orqali onlayn tarzda monitoring olib borish;
 tezkor xabar olingan taqdirda notarial harakatlarni to‘xtatib qo‘yish;
 “SMS” xabarnoma yuborish hamda idoralararo elektron axborot almashish yo‘lga qo‘yilganligini nazorat qilish.
 O‘zbekiston Respublikasi Adliya vazirligi notarial faoliyat to‘g‘risidagi ma’lumotlarni yig‘ish, ularni umumlashtirish jarayonlarini kompleks avtomatlashtirish hamda notarial harakatlarni amalga oshirishda tegishli davlat organlari bilan axborot hamkorligining barcha turlarini ta’minlash maqsadida Tizimni texnik ta’minlash va yuritish uchun mas’ul organ hisoblanadi.
 40. Qisqa muddatli tekshirish reydi, “Sirli mijoz” tadbirlari va xizmat tekshiruvi o‘tkazish tartibida amalga oshiriladi. 
 41. Notariuslar ish faoliyatida rejali tekshirish uch yilda kamida bir marta o‘tkaziladi. Notarius ish faoliyatini dastlabki tekshirish u ish faoliyatini boshlaganidan bir yil o‘tgandan so‘ng amalga oshiriladi.
 42. Notarius faoliyatini tekshirishda vakolatli shaxslar vakolatini tasdiqlovchi hujjatlarni taqdim etgandan so‘ng notarius ularga tegishli hujjatlarni taqdim etishi shart.
 43. Notariusning faoliyatini tekshirishga Notarial palata xodimi yoki uning boshqaruv a’zolaridan biri yoxud notariuslar jalb qilinishi mumkin.
 44. Tekshirish natijalariga ko‘ra ma’lumotnoma, xizmat tekshiruvi o‘tkazilganda xulosa tuziladi. Tekshirish natijalari bo‘yicha tuzilgan hujjatlar notariusga tanishtiriladi va bir nusxasi taqdim etiladi.
 45. Notarius litsenziyasining amal qilishi to‘xtatib turilganda yoki tugatilganda yoxud boshqa uzrli sabablarga (notarius mehnatga layoqatsizlik, homiladorlik, tug‘ish va (yoki) bola parvarishlash ta’tillariga chiqqanda, ishdan ajralgan holda malaka oshirishga yuborilganda va boshqa hollarda) ko‘ra adliya boshqarmalari Notarial palataning hududiy boshqarmalari bilan kelishgan holda ushbu notariusning tugallanmagan notarial harakatlarini amalga oshirish hamda aholiga notarial xizmatlar ko‘rsatish uchun boshqa notariusga vakolat beradi va bu haqda tegishli buyruq rasmiylashtiriladi.
 46. Notarius faoliyati ixtiyoriy yoki sud tartibida tugatiladi.
 47. Faoliyati tugatilgan notarius notarial faoliyatiga oid hujjatlarni muqovalangan, tikilgan va raqamlangan holda adliya boshqarmalari huzuridagi idoraviy notarial arxivga ikki haftada topshirishi shart.
 Notarius faoliyati tugatilganda unga tegishli muhr, shtamplar va ishlatilmagan gerbli (maxsus) blankalar shu kunning ertasidan kechiktirmay adliya boshqarmalariga topshirilishi shart. 
 48. Notarius vafot etganda, sud tomonidan muomalaga layoqatsiz, bedarak yo‘qolgan yoki vafot etgan deb topilganda notarial faoliyatiga oid hujjatlarni idoraviy notarial arxivga topshirish adliya boshqarmalari tomonidan tuzilgan maxsus ishchi guruh tomonidan amalga oshiriladi.
 49. Notariuslar faoliyatini litsenziyalash, notariusni hisobga olish va hisobdan chiqarish, notariuslar faoliyatini sug‘urta qilish va ular faoliyatini moliyalashtirish O‘zbekiston Respublikasi Vazirlar Mahkamasi tomonidan belgilangan tartibda amalga oshiriladi. 
 50. Ushbu Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradilar.
 1. Ushbu Nizom xususiy amaliyot bilan shug‘ullanuvchi notariuslarni hisob ro‘yxatiga olish (keyingi o‘rinlarda ro‘yxatga olish deb ataladi) va hisob ro‘yxatidan chiqarish tartibini belgilaydi. 
 2. Ro‘yxatga olish xususiy amaliyot bilan shug‘ullanuvchi notarius va uning faoliyat ko‘rsatish manzili haqidagi ma’lumotlarni shakllantirish maqsadida Qoraqalpog‘iston Respublikasi Adliya vazirligi va adliya boshqarmalari (keyingi o‘rinlarda adliya organlari deb ataladi) tomonidan amalga oshiriladi. 
 3. Ro‘yxatga olish xususiy amaliyot bilan shug‘ullanuvchi notarius joylashgan joydagi adliya organi tomonidan amalga oshiriladi.
 4. Xususiy amaliyot bilan shug‘ullanuvchi notarius notarial idora tashkil etilgan paytdan e’tiboran uch kun ichida adliya organlarini bu haqda xabardor qiladi.
 5. Xususiy amaliyot bilan shug‘ullanuvchi notarius ro‘yxatdan o‘tkazish uchun adliya organiga ushbu Nizomga 1-ilovaga muvofiq shaklda xabarnoma beradi. 
 Agar xususiy amaliyot bilan shug‘ullanuvchi notarius boshqa notarial okrugda notarial faoliyat amalga oshirgan bo‘lsa, xabarnomaga adliya organining ro‘yxatdan chiqarish haqidagi xabarnomasi nusxasi ilova qilinadi.
 6. Ro‘yxatdan o‘tkazishda ushbu Nizomda nazarda tutilmagan boshqa hujjatlarni taqdim etishni talab qilishga yo‘l qo‘yilmaydi.
 7. Adliya organi ro‘yxatdan o‘tkazish to‘g‘risidagi xabarnoma kelib tushgan kunning ertasidan kechiktirmay xususiy amaliyot bilan shug‘ullanuvchi notariusni ro‘yxatga oladi va bu haqda Notarial palataning tegishli hududiy boshqarmasini xabardor qiladi. Shunday xabarnoma olingan paytdan e’tiboran xususiy amaliyot bilan shug‘ullanuvchi notarius Notarial palataning a’zosi bo‘ladi va notarius maqomini oladi.
 8. Xususiy amaliyot bilan shug‘ullanuvchi notariusning ro‘yxatdan o‘tganligi va uning faoliyat ko‘rsatish hududi haqidagi ma’lumotlar ushbu Nizomga 2-ilovaga muvofiq shakl bo‘yicha Notariatning yagona avtomatlashtirilgan axborot tizimidagi elektron reyestriga (keyingi o‘rinlarda elektron reyestr deb ataladi) kiritiladi.
 9. Elektron reyestr adliya organi tomonidan yuritiladi.
 10. Xususiy amaliyot bilan shug‘ullanuvchi notariusning litsenziyasi qayta rasmiylashtirilganda adliya organi bu haqda xususiy amaliyot bilan shug‘ullanuvchi notariusdan ma’lumot kelib tushgan kunning ertasidan kechiktirmay elektron reyestrga o‘zgartirish kiritadi.
 Adliya organi xususiy amaliyot bilan shug‘ullanuvchi notariusga ilgari berilgan muhrni olib qo‘yadi va yo‘q qiladi.
 Bunda, xususiy amaliyot bilan shug‘ullanuvchi notarius yangi muhr tayyorlangandan so‘ng notarial faoliyatini davom ettiradi.
 11. Xususiy amaliyot bilan shug‘ullanuvchi notarius o‘z faoliyat ko‘rsatish hududida manzilini o‘zgarganligi bo‘yicha adliya organiga xabarnoma berishi lozim.
 Xususiy amaliyot bilan shug‘ullanuvchi notarius manzilining uning faoliyat ko‘rsatish hududi doirasida o‘zgarishi takroran ro‘yxatdan o‘tkazishni talab etmaydi.
 Bunda, adliya organi xususiy amaliyot bilan shug‘ullanuvchi notariusning yangi joylashgan manzili bo‘yicha elektron reyestrga tegishli o‘zgartirish kiritadi.
 Xususiy amaliyot bilan shug‘ullanuvchi notarius notarial idora tashkil etgan notarial okrugda kamida ikki yil ishlaganidan keyin o‘z xohishiga ko‘ra Adliya vazirligi tomonidan belgilanadigan notariuslar lavozimlarining eng kam sonidan ko‘p bo‘lmagan boshqa notarial okrugda faoliyatini davom ettirishi mumkin.
 12. Xususiy amaliyot bilan shug‘ullanuvchi notarius Notarial palata a’zoligidan chiqish haqida xabarnoma bergan kunidan boshlab uch ish kuni mobaynida Notarial palataning hududiy boshqarmasi bu haqda adliya organini xabardor qiladi.
 13. Xabarnoma kelib tushgan kundan boshlab o‘n besh kun ichida adliya organi Notarial palataning hududiy boshqarmasi bilan birgalikda quyidagi tadbirlarni amalga oshiradi:
 oxirgi uch yil davomida amalga oshirilgan notarial harakatlar qonuniyligini tekshiradi;
 xususiy amaliyot bilan shug‘ullanuvchi notariusning muhrini olib qo‘yadi va yo‘q qiladi;
 xususiy amaliyot bilan shug‘ullanuvchi notariusning hujjatlarini idoraviy notarial arxivga topshirish-qabul qilish ishlarini amalga oshiradi;
 xususiy amaliyot bilan shug‘ullanuvchi notariusni hisob ro‘yxatidan chiqarish haqida xulosa rasmiylashtiradi.
 Xususiy amaliyot bilan shug‘ullanuvchi notariusni hisob ro‘yxatidan chiqarish haqidagi xulosa asosida adliya organi xususiy amaliyot bilan shug‘ullanuvchi notariusni ro‘yxatdan chiqaradi va bu haqda mazkur notariusga xabarnoma yuboradi.
 14. Xususiy amaliyot bilan shug‘ullanuvchi notariusni ro‘yxatdan chiqarish haqidagi ma’lumot elektron reyestrga kiritiladi.
 15. Adliya organlari xususiy amaliyot bilan shug‘ullanuvchi notarius ro‘yxatga olingan va ro‘yxatdan chiqarilgan vaqtdan boshlab ikki kun ichida bu haqda davlat statistika organlariga va davlat soliq xizmati organlariga xabar beradilar.
 16. Ushbu Nizomning buzilishida aybdor bo‘lgan shaxslar qonunchilik hujjatlariga muvofiq javob beradilar. 
 1. Ushbu Nizom Notarial okrugdagi notariuslar lavozimlarining eng kam sonini belgilash bilan bog‘liq munosabatlarini tartibga soladi. 
 2. Notarial okrugda xususiy amaliyot bilan shug‘ullanuvchi notariuslar soni tegishli notarial okrugda notariuslar lavozimlarining belgilangan eng kam sonidan kam bo‘lgan taqdirda davlat notarial idorasi notariusi lavozimlari ta’sis etiladi.
 3. Notarial okrugda notariuslar lavozimlarining eng kam soni O‘zbekiston Respublikasi Adliya vazirligi tomonidan belgilanadi.
 4. Har bir okrugdagi xususiy amaliyot bilan shug‘ullanuvchi notariuslar soni ushbu notarial okrugdagi notariuslar lavozimlari eng kam sonining uch baravaridan oshmasligi lozim.
 5. Har bir notarial okrugda kamida bitta notarius faoliyat yuritishi shart.
 Notarial okrugda notariuslar lavozimlarining eng kam soni notarial okrug notariuslari tomonidan oxirgi uch yilda amalga oshirilgan notarial harakatlarning sonidan kelib chiqib belgilanadi, bunda notarial harakatlarning oylik o‘rtacha soni bir notariusga bir oyda 300 — 400 ta notarial harakatlar doirasida hisoblanadi.
 6. Notarial okrugda notariuslar lavozimlarining eng kam soni belgilash to‘g‘risidagi takliflar O‘zbekiston Respublikasi Adliya vazirligiga Qoraqalpog‘iston Respublikasi Adliya vazirligi va adliya boshqarmalari tomonidan ushbu Nizomning 5-bandi talablaridan kelib chiqib kiritiladi.
 Takliflarga quyidagilar ilova qilinadi:
 oxirgi uch yilda amalga oshirilgan notarial harakatlar soni;
 aholi soni;
 notarial idorasi ta’minoti xarajatlarini qoplash imkoniyati;
 notarial okrugda notariuslar lavozimlarining eng kam soni to‘g‘risidagi taklifni asoslaydigan boshqa ma’lumotlar.
 7. Notarial okrugda notariuslar lavozimlarining eng kam soni to‘g‘risidagi takliflar O‘zbekiston Respublikasi Adliya vazirligi tomonidan ko‘rib chiqiladi va belgilanadi.
 8. Davlat notarial idoralarida O‘zbekiston Respublikasi Adliya vazirligi qarori bilan notariusning yordamchisi, notariusning stajori, notariusning kotibi va arxivarius lavozimlari joriy etilishi mumkin.
 Adliya vaziri O‘zbekiston Respublikasi Moliya vazirligi bilan kelishgan holda notarial harakatlarni amalga oshirganlik uchun notariuslar tomonidan undiriladigan davlat bojidan ajratmalar va notariuslar tomonidan amalga oshiriladigan huquqiy va texnik tusdagi qo‘shimcha harakatlar uchun tushumlar hisobidan davlat notarial idoralarida qo‘shimcha tarjimon, operator, kuryer va aholiga notarial va u bilan bog‘liq kompleks xizmatlarni ko‘rsatish uchun boshqa ishchilar shtat birligini kiritishi mumkin. 
 9. Har bir davlat notarial idorasi notarius lavozimiga kamida bir birlik notarius yordamchisi va bir birlik notarius kotibi lavozimlari joriy etiladi. 
 10. Davlat notarial idoralari stajorlar va arxivariuslar soni har bir lavozim bo‘yicha respublikadagi davlat notarial idoralari notariuslari umumiy sonining 25 foizidan oshmasligi kerak.
 11. Yordamchi xodim lavozimlari soni (ushbu Nizomning 9-bandida ko‘rsatilganlardan tashqari) O‘zbekiston Respublikasi Adliya vazirligi tomonidan davlat boshqaruvi organlari uchun belgilangan normativlarga muvofiq belgilanadi.
 12. Ushbu Nizomning buzilishida aybdor bo‘lgan shaxslar qonunchilik hujjatlariga muvofiq javob beradilar. 
 1. Vazirlar Mahkamasining “O‘zbekiston Respublikasi Prezidentining “O‘zbekiston Respublikasida notariat institutini yanada takomillashtirish choralari to‘g‘risida” 2010-yil 5-maydagi PF-4216-son Farmonini amalga oshirish chora-tadbirlari haqida” 2010-yil 2-iyundagi 104-son qarori (O‘zbekiston Respublikasi QT, 2010-y., 6-son, 25-modda).
 2. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar va qo‘shimcha kiritish to‘g‘risida (O‘zbekiston Respublikasining “Adliya organlari va muassasalari faoliyati takomillashtirilishi munosabati bilan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish to‘g‘risida” 2010-yil 14-sentabrdagi O‘RQ-255-sonli Qonuni)” 2011-yil 23-fevraldagi 46-son qaroriga (O‘zbekiston Respublikasi QT, 2011-y., 2-son, 14-modda) ilovaning 4-bandi. 
 3. Vazirlar Mahkamasining “O‘zbekiston Respublikasi Hukumatining notariat faoliyatini tashkil etishga doir ayrim qarorlariga o‘zgartirishlar kiritish to‘g‘risida” 2012-yil 10-apreldagi 105-son qaroriga (O‘zbekiston Respublikasi QT, 2012-y., 4-son, 24-modda) ilovaning 3-bandi.
 4. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek ba’zilarini o‘z kuchini yo‘qotgan deb hisoblash to‘g‘risida (O‘zbekiston Respublikasining “O‘zbekiston Respublikasining Budjet kodeksini tasdiqlash to‘g‘risida” 2013-yil 26-dekabrdagi O‘RQ-360-son hamda “Soliq va budjet siyosatining 2016-yilga mo‘ljallangan asosiy yo‘nalishlari qabul qilinganligi munosabati bilan O‘zbekiston Respublikasining Soliq kodeksiga o‘zgartish va qo‘shimchalar kiritish to‘g‘risida” 2015-yil 31-dekabrdagi O‘RQ-398-son qonunlari)” 2016-yil 26-apreldagi 122-son qaroriga (O‘zbekiston Respublikasi QT, 2016-y., 4-son, 28-modda) 1-ilovaning 100-bandi. 
 5. Vazirlar Mahkamasining “Adliya organlari va muassasalarining budjetdan tashqari jamg‘armalariga mablag‘lar ajratishni tartibga solish chora-tadbirlari to‘g‘risida” 2016-yil 23-dekabrdagi 413-son qarori (O‘zbekiston Respublikasi QHT, 2016-y., 52-son, 603-modda) 1-bandning “a” kichik bandi va ilovaning 2-bandi. 
 6. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Sudlar va adliya organlari faoliyatini moddiy-texnik va moliyaviy ta’minlash tartibini takomillashtirish to‘g‘risida” 2017-yil 23-avgustdagi PQ-3240-son qarori)” 2017-yil 24-oktabrdagi 873-son qaroriga (O‘zbekiston Respublikasi QHT, 2017-y., 43-son, 1094-modda) ilovaning 5 va 13-bandlari.
 7. Vazirlar Mahkamasining “Adliya organlari va muassasalarining moddiy-texnika bazasini mustahkamlash chora-tadbirlari to‘g‘risida” 2018-yil 15-fevraldagi 124-son qaroriga 2-ilova. 
 8. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek, ba’zilarini o‘z kuchini yo‘qotgan deb hisoblash haqida (O‘zbekiston Respublikasi Prezidentining “Davlat huquqiy siyosatini amalga oshirishda adliya organlari va muassasalari faoliyatini tubdan takomillashtirish chora-tadbirlari to‘g‘risida” 2018-yil 13-apreldagi PF-5415-son Farmoni va O‘zbekiston Respublikasi Prezidentining “O‘zbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar to‘g‘risida” 2018-yil 13-apreldagi PQ-3666-son qarori)” 2018-yil 9-avgustdagi 638-son qaroriga ilovaning 8 va 14-bandlari.
 9. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Fuqarolik holati dalolatnomalarini qayd etish tizimini yanada takomillashtirish chora-tadbirlari to‘g‘risida” 2018-yil 12-iyundagi PQ-3785-son qarori)” 2018-yil 26-sentabrdagi 767-son qaroriga ilovaning 5-bandi.